Twee met wapen op plaas betrapArgieffoto: Reint Dykema Die polisie in die Noordwes het twee mans, albei 35, op Vorstershoop naby Vryburg vasgetrek nadat die polisie verdagte voetspore gevolg het. Sers. Kelebogile Moleko, woordvoerder van die polisie, het gesê die mans is Saterdag omstreeks 11:00 vasgetrek. “Nuuskierige polisiebeamptes wat op patrollie was, het op verdagte spore naby die Nuutbegin-wildreservaat afgekom en dit gevolg. Hierdie spore het hul na die verdagtes (wat op die plaas Toadshoop was) gelei,” het Moleko gesê. Volgens Moleko is die twee in hegtenis geneem nadat hulle nie kon verduidelik waar die vuurwapen in hul besit vandaan kom of hoekom hulle op die plaas is nie. Die verdagtes sal op 2 Januarie in die Vryburg-landdroshof verskyn op aanklag van die onwettige besit van ŉ vuurwapen.